HOTUBA YA JAJI (STAHIKI) SIVANGILWA S. MWANGESI, KAMISHNA WA MAADILI WAKATI WA UFUNGUZI WA MKUTANO NA WAHARIRI WA VYOMBO VYA HABARI NCHINI TAREHE 19.6.2026 KATIKA UKUMBI WA PSSSF CONVENTION CENTER, DAR ES SALAAM
Mwenyekiti wa Jukwaa la Wahariri, Ndg. Deodatus Balile;
Wajumbe wa Kamati Tendaji ya Jukwaa la Wahariri;
Watumishi wa Sekretarieti ya Maadili wenzangu,

Ndugu wahariri;
Waandishi wa Habari;
Mabibi na Mabwana.
Ninawasilimia kwa jina la Jamhuri ya Muungano wa Tanzania.

Nianze kwa kumshukuru Mwenyezi Mungu anayetujalia uzima, kutupatia nguvu na afya njema iliyotuwezesha kukutana siku ya leo katika ukumbi huu wa PSSSF Convention Center.
Pili nitoe shukrani zangu za dhati kwa uongozi wa Jukwaa la Wahariri (TEF) chini ya Mwenyekiti wenu Ndugu Deodatus Balile na Wahariri wote mlioko hapa kwa kutenga muda wenu kuja kujadiliana nasi mambo muhimu yanayohusu maadili ya Viongozi wa Umma nchini. Shukrani zangu pia ziwaendee Wahariri ambao kwa sababu mbalimbali hawakuweza kushiriki kikao hiki, nyote kwa pamoja mmekuwa nguzo muhimu ya kukuza uadilifu wa Viongozi wa Umma na jamii ya Watanzania kupitia kalamu na sauti zenu.
Kwa niaba ya Sekretarieti ya Maadili ya Viongozi wa Umma, napenda kuwakaribisha kwa dhati katika ukumbi huu tubadilishane mawazo, tupeane taarifa, uzoefu na kuweka mikakati ya kukuza uadilifu wa Viongozi wa Umma nchini.

Ndugu Wahariri,
Kwa muda wa miaka minne sasa, Sekretarieti ya Maadili ya Viongozi wa Umma imekuwa na utamaduni wa kukutana na Wahariri kwa malengo mbalimbali yakiwemo:- kufahamiana, kuelimishana kuhusu Sheria ya Maadili ya Viongozi wa Umma Na. 13 ya mwaka 1995, utendaji wetu wa kazi na kupata maoni yenu ambayo ni muhimu sana katika kukuza uadilifu nchini. 

Nikiri wazi kuwa uhusiano wetu umekuwa na manufaa makubwa sana kwa upande wetu kwani tumefahamiana, mmetupa mawazo yenu ambayo yametusaidia katika utekelezaji wa majukumuu yetu. Uhusiano kati ya Taasisi yetu na vyombo vya habari nchini unazidi kuimarika siku hadi siku. Vyombo vya habari vimekuwa mstari wa mbele na msaada mkubwa katika kuimarisha uadilifu miongoni mwa Viongozi wa Umma siku hadi siku kwa kuchapisha baadhi ya habari zinazotusaidia kujua changamoto mbalimbali za kimaadili na tunazifanyia kazi. 
Ndugu Wahariri,

Kutokana na ushirikiano huu, katika mwaka huu wa fedha wa 2025/26 unaoelekea ukingoni, Sekretarieti ya Maadili ya Viongozi wa Umma imefanya ziara katika Kanda zake nane (8) kuongea na Wahariri wa Kanda husika kuhusu umuhimu wa ushirikiano wa pande hizi mbili katika kukuza Maadili ya Viongozi wa Umma kwa maendeleo ya Taifa letu.

Napenda kutoa shukrani zangu za dhati kwa Wahariri walioshiriki mazungumzo hayo. Maoni yao yamekuwa na msaada mkubwa kwa Taasisi yetu pamoja na Taifa kwa ujumla katika suala la ukuzaji wa maadili nchini. Niwahakikishie kuwa safari yetu ya pamoja ya kukuza maadili nchini ndio kwanza imeanza. Niwaombe msirudi nyuma katika kuibua mijadala chanya ya kukuza na kuimarisha maadili nchini. Ikumbukwe kuwa Wahariri wa vyombo vya habari na wanahabari kwa ujumla ni wadau wetu muhimu sana kwasababu mnatumia weledi wenu kukusanya, kuchakata na kusambaza taarifa haraka na kuishawishi jamii kufikia lengo fulani.
Ndugu Wahariri 

Sekretarieti ya Maadili ya Viongozi wa Umma ilianzishwa kufuatia masharti ya Katiba ya Jamhuri ya Muungano wa Tanzania ya mwaka 1977, hususan Ibara ya 132. Ibara hii iliweka msingi wa kisheria wa kuanzishwa kwa mfumo wa kusimamia maadili ya Viongozi wa Umma nchini.

Kutokana na Ibara hiyo, ilitungwa Sheria ya Maadili ya Viongozi wa Umma, Na. 13 ya mwaka 1995 (Public Leadership Code of Ethics Act, 1995). Sheria hii ndiyo iliyoanzisha rasmi mfumo wa maadili ya Viongozi wa Umma pamoja na kuunda Sekretarieti ya Maadili ya Viongozi wa Umma kama chombo cha kusimamia utekelezaji wake.

Katika ngazi ya utekelezaji, Sekretarieti ya Maadili ya Viongozi wa Umma inasimamia utekelezaji wa sheria hiyo. Ikumbukwe kuwa Taasisi hii peke yake haiwezi kufikia lengo bila kushirikisha wadau mbalimbali wakiwemo Wahariri. Kupitia ofisi hii, zikiwemo Ofisi zetu za Kanda, tuna jukumu la kuhakikisha utoaji wa elimu ya maadili unafanyika kwa weledi mkubwa ili kuongeza uelewa kwa jamii yetu kwenye mambo yanayohusiana na maadili ya Viongozi wa Umma. Elimu hii imekuwa ikitolewa kwa njia mbalimbali hususan kupitia vyombo vya habari, semina, maonesho, kongamano na mikutano ya hadhara.  Kazi hii tutaendelea nayo kwa kushirikiana na vyombo vya habari vilivyoko nchini kwa kuongeza ubunifu na mbinu mpya kulingana na hadhira tunayokutana nayo. 

Ndugu Wahariri, 

Swali la msingi ambalo kila mmoja wetu anatakiwa kujiuliza, ni namna gani anachangia kukuza uadilifu nchini kupitia chombo chake anachofanyia kazi? Je, kuna vitendo vyovyote vya ukiukwaji wa maadili anavyokutana navyo katika utekelezaji wake wa majukumu? Naomba kila mmoja wetu ajitatafakari, katika utendaji wake wa kazi anasaidiaje kukuza maadili ya Viongozi? Zipo njia mbalimbali tunazoweza kushirikiana kupeana taarifa dhidi ya Viongozi wa Umma wanaotuhumiwa kukiuka maadili. Baadhi ya njia hizo ni barua pepe, e-mrejesho, simu, nk. 
Kupitia mkutano huu kila mmoja wetu naomba ajitathimini ni kwa namna gani anatumia weledi wake kukuza maadili ya Viongozi wa Umma nchini, kwa sababu kazi hii ni yetu sote ndio maana tuko hapa.
Ndugu Wahariri,

Lengo la mkutano huu ni kutujumuisha pamoja kuwa na sauti moja katika kukuza uadilifu miongoni mwa Viongozi wa Umma nchini. Ikumbuke kuwa uadilifu wa viongozi wa umma una manufaa makubwa kwa vizazi vilivyopo na vijavyo katika Taifa letu. Taifa lenye viongozi waadilifu, rasilimali zake zinanufaisha jamii nzima. Kinyume chake rasilimali za nchi zinakuwa mikononi mwa kundi la watu wachache. Hali hii husababisha manunguniko, upendeleo na mgawanyo wa rasilimali usio zingatia mizania ya usawa. 

Rai yangu kwenu, kuweni wazalendo kwa Taifa lenu. Endeleenii kutumia weledi wenu kupitia kalamu na sauti zenu kujenga Taifa moja lenye Viongozi na wananchi waadilifu. Maudhui ya habari mnazochapisha yaakisi umoja na mshikamano katika Taifa letu. Mkiendelea kushirikiana na Sekretarieti ya Maadili kwa lengo la kujenga Taifa lenye Viongozi waadilifu, tutapunguza minongono na manunguniko dhidi ya Viongozi wa Umma. Wananchi wataipenda Serikali yao na amani itatamalaki.

Tukifanya hivyo, uadilifu miongoni mwa Viongozi wa Umma nchini utaongezeka, Taifa litakuwa na jamii inayozingatia misingi ya maadili na uwajibikaji katika 
sekta ya umma utaongezeka. Aidha, minong’ono na malalamiko dhidi ya Viongozi wa Umma na Serikali kwa ujumla itapungua. Raslimali za umma zitawanufaisha wananchi wote na Taifa letu litakuwa mfano wa kuigwa. Kazi hii iko mikononi mwetu

Ndugu Wahariri,

Kabla sijamaliza hotuba yangu, napenda kuvipongeza vyombo vya habari nchini hasa nyinyi Wahariri mnaonisikiliza pamoja na wafanyakazi wake kwa ujumla kwa kutumia weledi na maadili ya kazi yenu kukuza maadili na kudumisha amani, ikizingatiwa kuwa pamoja na uwepo wa utandawazi, maadili ya Mtanzania yameendelea kulindwa.

Ndugu Washiriki,

Katika kumalizia, ninamnukuu Mwanafalsafa mmoja aliyewahi kusema kuwa, “Nikienda kwenye Vyombo vya Habari, naona Waandishi wa Habari, sioni uanahabari.” Lakini kwa upande wangu niwahakikishie kuwa katika hadhira hii ninauona uanahabari.
ASANTENI KWA KUNISIKILIZA

